Nats Nus Dansa, Toni Mira i Claudia Moreso - (:unkn) unknown (My University, 2020)
El ballarí, coreògraf i actor Toni Mira (Barcelona, 1957) estudià dansa contemporània a l'Institut del Teatre el 1985. Prèviament, Mira cursà fins a cinquè d'arquitectura a l'ETSAB i s'inicià en el mim i el claqué a l'escola El Timbal. Com a ballarí professional començà com a membre del Ballet Contemporani de Barcelona, companyia amb la qual també compon les primeres peces, com Saxo de Hielo (1985), cocreat amb Dinora Valdívia. Paral·lelament col·labora com a coreògraf amb altres companyies i en muntatges teatrals com Dancing (1988), dirigit per Mario Gas.
El 1987 funda Nats Nus Dansa amb la ballarina i coreògrafa argentina Claudia Moreso (Buenos Aires, 1963), formada en dansa clàssica i graduada en dansa contemporània per l'Institut del Teatre. Per la primera peça curta que estrenen, INUX (1988), reben el primer premi del IV Festival Òscar López. Aquest mateix any presenten 5.a.m al II Certamen Coreogràfic de Madird, on Mira guanya el primer premi. Gràcies a aquest reconeixement produeixen la primera coreografia concebuda com un sol espectacle, Strangers in the night (1989).
Al llarg dels anys noranta la companyia es consolida gràcies a nombroses funcions, tant al Principat com a l'Estat, així com també a l'estranger. Mira realitza un parell de vídeo-danses: Graons (1992), amb el qual obté el primer premi del Festival de Vídeo de Llívia, i Concert (1994), que rep el tercer premi al Camera Dance Vancouver. Durant aquesta etapa Mira com a coreògraf fa un salt internacional i comença a col·laborar amb Diversions, la companyia nacional de Gal·les, resident al Walles Milliennium Centre. Juntament amb altres professionals, Mira i Moreso funden La Caldera, centre de creació contemporània, el 1995.
Col·laboren amb la companyia de manera regular la compositora Cristina Villalonga, la dramaturga Beth Escudé i la il·luminadora Nani Valls. Entre altres, ballen i participen en el procés de creació de diferents espectacles Susana Roca, Rosa Pino, Noemí Ventura, Emili Guitérrez, Andreu Bresca, Gema Díaz, Joan Palau i Fátima Campos. Alguns d'aquests ballarins també han treballat per a Nats Nus Nens.
Nats Nus Nens / Mons Dansa
Sota la direcció de Claudia Moreso, el 1998 neix una nova companyia, Nats Nus Nens, dedicada a produccions adreçades al públic infantil, familiar i escolar, amb l'objectiu de divulgar la dansa. Moreso té una llarga trajectòria com a professora de diferents estils i tècniques de dansa. La companyia ha produït més de dotze espectacles, que han presentat a França, el Regne Unit, la Xina, els Estats Units, Argentina o el Brasil. A més, a la Fira de Teatre Infantil i Familiar Fetén han estat premiats per Caixes (1998) i Minimón (2010). Paral·lelament a la creació d'espectacles, Claudia Moreso ha desenvolupat projectes educatius i de divulgació, com «Dansa a les escoles», que es va implementar en escoles públiques a Sant Cugat, amb el suport del Teatre Auditori, el curs 2005-2006, un projecte que s'ha estés a altres municipis. A més, Mons Dansa ha ideat i realitzat material didàctic per a les «Maletes pedagògiques», projecte coordinat des del Mercat de les Flors. Des del 2012, Moreso col·labora amb Carles Salas en un projecte adreçat a estudiants de batxillerat artístic.
Des de l'inici de la seva trajectòria als escenaris, Toni Mira ha estat molt vinculat a produccions teatre de text i musicals, tant com a coreògraf com a actor, com és el cas de Flor de nit (1993), de Dagoll Dagom, o Incerta glòria (2014), dirigit per Àlex Rigola. Com a actor, Mira ha treballat per a la televisió, sobretot en sèries de Televisió de Catalunya, i també a col·laborat en diferents programes com a coreògraf, com Planeta Imaginari o Barrio Sésamo. A part de la dedicació a Nats Nus Dansa i Mons Dansa, Claudia Moreso ha col·laborat amb companyies estrangeres, com Teatro Líbero de Palermo el 2000, per al qual va crear l'espectacle SETE (2000).
Mira i Moreso són membres fundadors del col·lectiu La Caldera.
Nats Nus Dansa diversifica el ventall de propostes de la dansa contemporània vigent a final dels anys vuitanta al Principat. Des de Strangers in the night, aquesta companyia es caracteritza per uns muntatges essencialment teatrals amanits d'humor que narren la vida quotidiana. Ja siguin peces grupals, com Somcinc, o duets, com Bolero, les peces tenen un alt sentit rítmic, tant musicalment com dramatúrgicament. Amb el canvi de mil·leni, Toni Mira explora noves possibilitats coreogràfiques, tecnològiques i audiovisuals. Exemples d'aquest nou rumb artístic són Loft o Límit: totes dues peces són solos que ell mateix crea i interpreta. La influència de l'arquitectura en el treball de Mira és gairebé present en totes les seves peces per l'ús i la distribució de l'espai, però en algunes es focalitza directament en l'arquitectura, com és el cas de Mies (2007), que estrenà al Teatre Nacional de Catalunya. Precisament per l'ús del llenguatge arquitectònic, la musicalitat i la dramatúrgia, el 2010 el CONCA li va concedir el premi Nacional de Dansa.
En un context educatiu en el qual la dansa no forma part de l'ensenyament general, al capdavant de Nats Nus Nens i Mons Dansa Claudia Moreso ha desenvolupat una tasca important de divulgació i educació, tot apropant aquesta disciplina a un públic potencial que podria no haver-hi tingut mai contacte mitjantçant propostes molt creatives i de qualitat. El 2010 va rebre el premi Dansacat (APdC) pel programa «Dansa a les escoles». El compromís amb la dansa, tant de Claudia Moreso com el de Toni Mira, ha anat molt més enllà dels escenaris. Tots dos han utilitzat aquesta disciplina artística com a eina d'integració social. El 2009 Toni Mira va ser guardonat amb el premi Ciutat de Barcelona per la seva tasca als centres penitenciaris de Can Brians i Wad-Ras.
Keywords: Dansa contemporània, dansa-teatre, dansa per a públic infantil i juvenil